คาดดัชนีหุ้นไทยยังผันผวน
นักวิเคราะห์คาดดัชนีหุ้นไทยสัปดาห์นี้ยังผันผวน นักลงทุนจับตาจีนขึ้นดอกเบี้ย แนะทยอยซื้อช่วงราคาอ่อนตัวในหุ้นที่มีผลประกอบการดี
24 ม.ค. 2554

นักวิเคราะห์คาดดัชนีหุ้นไทยสัปดาห์นี้ยังผันผวน นักลงทุนจับตาจีนขึ้นดอกเบี้ย แนะทยอยซื้อช่วงราคาอ่อนตัวในหุ้นที่มีผลประกอบการดี
นายสมชาย เอนกทวีผล ผอ.ฝ่ายวิเคราะห์หลักทรัพย์ บริษัทหลักทรัพย์ ฟินันเซีย ไซรัส จำกัด กล่าวว่า แนวโน้มการลงทุนตลาดหุ้นไทยในสัปดาห์นี้คาดว่า ดัชนียังคงแกว่งตัวผันผวนตลอดทั้งสัปดาห์ โดยตลาดยังคงให้น้ำหนักกับการปรับขึ้นอัตราดอกเบี้ยของจีน อย่างไรก็ตาม หากความกังวลลดลง เชื่อว่าจะทำให้มีเงินไหลเข้าลงทุนตลาดหุ้นไทยมากขึ้น
นอกจากประเด็นการขึ้นอัตราดอกเบี้ยของจีนแล้วนักลงทุนยังคงจับตาตัวเลขเศรษฐกิจของสหรัฐ และค่าเงินบาท ซึ่งเป็นอีกตัวแปรสำคัญที่กดดันบรรยากาศการลงทุนตลาดหุ้นไทย ส่วนกรอบการเคลื่อนไหวดัชนีวันนี้ (24ม.ค.) คาดว่าแนวรับจะอยู่ที่ 1,000 จุด แนวรับถัดไปที่ 990 และ 980 จุด แนวต้าน 1,015 และ 1,025 จุด
ขณะที่กลยุทธ์การลงทุน แนะนำให้ทยอยเข้าซื้อในช่วงที่ราคาอ่อนตัว ในหุ้นที่มีผลประกอบการดี และมีอัตราการจ่ายปันผลสูง